  Виталий Пронин Кылем арын шӧдӥськыны кутскиз вал: ужтэк кылемъёслэн лыдзы йылэ. Кыӵе югдур туннэ нуналлы? Та но мукетыз сярысь журналистъёслы ивортӥз ужъя но миграция политикая министр Надежда Губская. Гурт удыс туж кулэяське механизаторъёслы.- 2016-тӥ арын 1-тӥ январьлы элькунысьтымы уже интыянъя службалэн ёзъёсаз пусъемын вал 10 сюрс 79 мурт, - веранзэ мытӥз министр. - Туннэ нуналлы та лыдпус 9 сюрс 528-озь усиз. Озьы югдур калленэн тупатӥськыны кутскиз. Шаерысьтымы ужаны быгатӥсьёс пӧлысь 1,19 процентэз туннэ тэк пуке, Россиын та лыдпус - 1,3 процент.Бен, ӧжыт ӧвӧл ужзэс воштыны яке ватсаса уже интыяськыны мылкыд карисьёс. Кылсярысь, кылем арын уже интыянъя службалэн ёзъёсаз та пумысен 40 сюрс пала адями вазиськиз. Со пӧлысь 24 сюрсэзлэн малпанэз быдэсмиз.Азьло аръёсы сямен ик, элькунмы кулэяське электрикъёслы, токарьёслы, фрезеровщикъёслы, плотникъёслы но мукет. Предприятиос туннэ нуналлы 12 сюрс пала таӵе интыос ӵекто, ар кутсконын 8 но ӝыны сюрссэ гинэ кутыны дасесь вал.Югдур мукетызъя но тупатӥське: ужтэк кылем нылкышноос ӧжытгес луэмын - азьло аръёсы соос ог 70 процент вал. Али - 45 процент гинэ.Калыкез уже интыян понна элькунамы ӧжыт уг лэсьтӥськы - кутэмын пӧртэм программаос. Одӥгез соос пӧлысь - выль профессиослы дышетон. Озьы кылем арын 2 сюрс 500 пала адями уже интыянъя служба пыр выль удыслы дышетскиз, туэ таӵеос 1 сюрс 500 пала ни.- Выль ужлы дышетскыны мылкыд каро пенсионеръёс но, - пусйиз Надежда Губская. - Таӵеослы но юрттыны пумит ум луиське: мылкыдзы, кужымзы ужаны вань - мед ужалозы. Элькунмылэн экономикаезлы но со пайда вае. Озьы, 2013-тӥ арысен кутскыса, 500-лэсь ятыр мӧйыос выль удыслы дышетскизы но уже интыяськизы.Уже интыянъя служба мылкыд карисьёслы озьы ик юрттэ ас ужзэс мытыны. Озьы кылем арын ужтэк кылемъёс пӧлысь 138-эз, туэ 63-ез ужбергатӥсь кариськизы. Туэ май толэзе нош ик ялэмын конкурс: 74 тужгес усто бизнес-планъёслы элькун бюджетысь 5 миллион манет висъяськоз. Йылпумъянъёс лэсьтэмын луозы ни июль толэзе. Улон возьматэ: городын улӥсьёс ӵемгес басьтӥсько вуз карыны, транспорт услугаос ӵекто. Гуртоос дась луо пудо вордыны.Кылем арын 993 инвалид дорын пуконлэсь мозмытскиз, туэ таӵе шуд усиз ни 369 адямилы. Элькунамы инвалидъёсты уже интыянлы нимысьтыз саклык висъяське - Россиысь улосъёс пӧлын та ласянь 13-тӥ интыын, Приволжск федерал округын 4-тӥын луиськом.Инвалидъёсты доразы мед кутозы шуыса, уж сётӥсьёслы квотаос тупатӥсько - та амал туж юрттэ югдурез умой пала воштыны. Озьы туэ январь-май толэзьёсы гинэ элькунысьтымы предприятиосын но организациосын 2 сюрс 318 интыос кылдытэмын. Квотаен кылдытэм интыосын та вакытлы 4 сюрс 472 инвалид ужа. 700 пала интыос бушесь на - таӵе лыдпус сётэ уже интыянъя служба.Элина Кумачёва Туспуктӥз А. Горбунов   